
Til

Europaudvalgets medlemmer og stedfortrædere samt de danske repræsentanter i Konventet

Resumé af konvents-formøde den 21. marts 2002 for de nationale parlamentarikere 

Resumé af resuméet


Beslutningsreferat af møde i Konventet den 21.-22. marts 2002 

Det Europæiske Konvent trådte sammen for anden gang torsdag den 21. marts kl. 15.00-20.00 og fredag den 22. marts kl. 9.30-12.30. Dette beslutningsreferat indeholder mødets væsentligste konklusioner. Et mere omfattende resumé af mødets forløb følger efter påske.

Ansøgerlandenes anmodninger (dagsordenens punkt 1)

Præsidiet

Efter at have hørt på indlæg fra en række af Konventets medlemmer pointerede Konventets formand Giscard D’ESTAING indledningsvis, at det ikke er muligt for Konventet at ændre på Laeken-erklæringen, der indeholder en række præcise bestemmelser om Konventets sammensætning. Spørgsmålet om præsidiets sammensætning er det eneste sted, hvor der er en vis smidighed. Giscard konstaterede, at én repræsentant fra ansøgerlandene i præsidiet burde være godt nok, idet han også bemærkede, at der er fem af de nuværende medlemslande, som ikke er repræsenteret i præsidiet – heriblandt nogle af de store stiftende stater.

Sprog

Giscard D’ESTAING fortalte, at oversættelsestjenesten på nuværende tidspunkt ikke har kapacitet til at klare tolkning af kandidatlandenes sprog. Konventet benytter Rådets oversættelsestjeneste, og der er endnu ikke sprogfolk nok til at kunne klare denne opgave. Præsidiet vil undersøge, om det kan lade sig gøre, at Konventets medlemmer fra kandidatlandene kan tale på deres eget sprog, hvorefter dette bliver oversat til ét af de nuværende fællesskabssprog. 

Forslag til arbejdsmetoder

Efter at have hørt på indlæg fra medlemmerne vedrørende forslag til note om arbejdsmetoder konstaterede formanden, at der var betydelig enighed om arbejdsmetoderne, og at disse hermed var vedtaget.

Forinden denne konklusion kommenterede Giscard, dog på nogle af medlemmernes bemærkninger. Han påpegede i den forbindelse, at Konventet ikke er et parlament, men at Konventet er defineret af sit mål, der er at nå frem til et udkast til en traktattekst. Konventet har derfor ikke brug for en forretningsorden, men en arbejdsmetode. 

Giscard er enig i, at noten om arbejdsmetoderne skal fortolkes liberalt, men understregede, at liberalt ikke betyder slapt. Det er nødvendigt med en arbejdsmetode.

Giscard påpegede, at der i noten om arbejdsmetoder er en bestemmelse, der giver mulighed for at tage arbejdsmetoderne op til revision på et senere tidspunkt. Han gav dog også udtryk for, at han håbede, der ikke blev brug for bestemmelsen.

Med hensyn til suppleanterne understregede Giscard, at deres rolle er at erstatte medlemmerne. Hovedtanken er, at det rigtige medlem er til stede og deltager aktivt i konventets arbejde.

Vendingen ”et betydeligt antal medlemmer” skal underlægges ”intelligent” fortolkning, således at der i denne formulering tages højde for både antal af medlemmer, men også kriterier som geografisk tilhørsforhold, holdninger m.m., så slutresultatet  bliver at ”et betydeligt antal medlemmer” komer til at afspejle et repræsentativt udsnit af konventet.

For så vidt angår anmodningen om, at de nationale parlamenter skal være repræsenteret i konventssekretariatet påpegede Giscard, at denne anmodning måtte være baseret på en misforståelse.  Sekretariatet varetager en rent teknisk funktion med håndtering af tekster og protokoller. Sekretariatets ansatte er ansat udfra personlige meritter og ikke udfra nationalt tilhørsforhold, der ikke har betydning for deres funktion.

Ungdomskonventet

Giscard D’ÉSTAING orienterede om ungdomskonventet. Ungdomskonventet kommer til at ligne det rigtige Konvent så meget som muligt – det vil derfor bestå af 105 medlemmer + suppleanter - altså 210 unge i alt. Ungdomskonventet vil skulle holde møde i samme sal som det rigtige Konvent og med tolkning. På grund af skolegang m.m. skal ungdomskonventet holdes i juli måned. Konventet holder møde den 11.-12. juni, og mulige datoer for afholdelse af ungdomskonventet er derfor den 9.-10. juli og den 13.-14. juli. Da det rigtige Konvent skal lytte til, hvad de unge har at sige om Europas Fremtid vil mødet den 9.-10. juli være at foretrække.

De unge skal være mellem 18-25 år og deltagerne skal findes efter samme skema, som i det rigtige Konvent. Det vil sige, at de nationale parlamenter hver skal udpege fire unge til at deltage, da de nationale parlamenter hver har to medlemmer + to suppleanter, de nationale regeringer skal hver udpege to unge, da de har ét medlem + én suppleant, Europa-Parlamentet skal udpege 32 unge, da de har 16 medlemmer + suppleanter osv.

Det bliver op til Konventets enkelte delegationer selv at finde ud af hvordan de finder frem til disse unge, dog skal der så vidt muligt tilstræbes en afbalanceret sammensætning, hvor det vil være relevant, at se på køn, hvilket geografisk område de unge kommer fra, hvilken uddannelsesmæssig baggrund de har m.m. Deltagerne skal være fundet inden april, så de har god tid til at forberede sig. 

Konventets næste møde

Konventets næste møde bliver afholdt mandag den 15. april kl. 15.00 og tirsdag den 16. april kl. 9.30.

Med venlig hilsen

Marianne Treumer Andersen

Forud for mødet i Det Europæiske Konvent den 21.-22. marts 2002 afholdtes formøde i kredsen af nationale parlamentarikere den 21. marts. Mødets dominerende emne var Præsidiets udkast til arbejdsmetoder, som var fremsat efter udbredt kritik af det oprindelige udkast til forretningsorden. Mødets konklusion var, at det skulle tilkendegives på konventsmødet, at der i kredsen af nationale parlamentarikere er konsensus om at acceptere udkastet til arbejdsmetoder - dog således at der er tilknyttet en erklæring til accepten. I erklæringen skal følgende punkter fremdrages:


Selvmodsigelsen i bestemmelsen om suppleanter skal fjernes.


Det er vigtigt, at der i Præsidiet er en ligelig repræsentation af Konventets medlemmer, og derfor skal kandidatlandene have associerede medlemmer i Præsidiet.


Det skal undersøges, hvorvidt det er muligt at etablere en ordning, hvor medlemmer fra kandidatlandene kan tale på deres eget sprog.


Vendingen ”et betydeligt antal medlemmer” bør fortolkes liberalt og pragmatisk


Der bør være medarbejdere fra de nationale parlamenter i konventssekretariatet.











